kk ru ro ba kk ru kk kk kk kk kk kk kk kk kk de kk kk de kk bg kk de kk kk de kk kk kk de kk kk de kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk pt kk kk kk kk kk ja kk ru bg kk de kk kk
Жайылымды көлдете суару жұмысы жүзеге аспақшы
Жәнібек ауданы әкімдігінде әлеуметтік әріптестік пен әлеуметтік және еңбек қатынастарын …Толығырақ »
Күні: 30.11.2016, 526 рет оқылды
30 қараша  күні  Жәнібек ауданы әкімдігінің мәжіліс залында  аудандық  мәслихаттың  кезектен тыс тоғызыншы сессиясы  болып, оған мәслихат депутаттары, аудан әкімі Наурызбай Қарағойшин және бөлім басшылары қатысты. Сессияда аудандық экономика және қаржы бөлімінің басшысы Руслан Сариев «Жәнібек аудандық мәслихатының 2015 жылғы 25 желтоқсандағы №41-1 «2016-2018 жылдарға арналған аудандық бюджет туралы» шешіміне өзгерістер мен толықтырулар енгізу туралы»  және  «Жәнібек аудандық мәслихатының 2016 жылғы 11 қаңтардағы  №42-2 «Жәнібек ауданының 2016-2020 жылдарға арналған аумақтық даму бағдарламасын бекіту туралы» шешіміне өзгерістер мен толықтырулар енгізу туралы» хабарлама жасады. Сессияның  күн тәртібіне енгізілген  мәселелер аудандық мәслихаттың  «Әлеуметтік-экономикалық даму, бюджет, заңдылықты сақтау, құқық тәртібі мәселелері жөніндегі» тұрақты комиссияның мәжілісінде  жан-жақты талқыланғандықтан,  депутаттар оларды бірауыздан бекітті. Сессияда  аудан әкімі  Наурызбай Қарағойшин сөз сөйлеп, сессияға қатысушыларды Тұңғыш Президент күнімен құттықтап, жылы лебізін білдірді. Асқар ҚҰСАЙЫНОВ
Мәңгілік Елдің мәңгілік құндылықтары
Күні: 30.11.2016, 342 рет оқылды
Жәнібек аудандық орталықтандырылған кітапханада Қазақстан Республикасы Тәуелсіздігінің 25 жылдық мерейтойына орай  «Ұлы дала елі – Тәуелсіздіктің 25 негізі» атты 25 жұлдызды күн жобасы ауқымында  «Мәңгілік Елдің мәңгілік құндылықтары»  атты кең көлемде екі бөлімді  кітап көрмесі жасақталып, шолу жүргізілді. Бұл шараға аудандық мамандандырылған күзеті қызметі басқармасының Жәнібек аудандық полиция бөлімшесі мамандары, аудандық ішкі саясат бөлімі қызметкерлері, М.Ықсанов атындағы колледж оқытушылары мен студенттері қатысты. Шараға қатысушылар «Тәуелсіз Қазақстан» атты бейнероликті тамашалап, «Тәуелсіздік шежіресі» атты слайдпен танысты. Шара барысында  «Тәуелсіздік тұғыры — Ұлы дала арманы» атты  көрменің бірінші бөлімінде  қазақ хандығының іргесін қалаған Керей мен Жәнібек хандары кезеңінен бастап бүгінгі Тәуелсіздігіміздің жетістіктерін баяндайтын, Қазақстанның қазыналы тарихын ашып көрсететін көркем әдебиеттер және  экономика мен саясат саласындағы ғылыми еңбектерді ақпаратты-библиография бөлімінің кітапханашысы К. Биғалиева  таныстырды. «Елбасының жаһандық бастамалары тұрақтылық пен тыныштықтың арқауы» атты  көрменің екінші бөлімінде Елбасының  жаһандық бастамаларын баяндайтын тағылымы мол жинақтары жөнінде оқырмандарды қамту бөлімінің кітапханашысы А.Алпысова баяндады.  Тәуелсіздіктің 25 жылдығына арналған шаралар  кітапханаларда жалғасын таба бермек.   Н.Жапақов
Сегіз ата-ана жауапқа тартылды
Күні: 29.11.2016, 850 рет оқылды
Жәнібек аудандық ішкі істер бөлімі  жергілікті полиция қызметінің бастығы Ернар Сұлтанғалиевтің мәліметіне сәйкес  жергілікті мекемелер қызметкерлерімен бірлескен кешкі рейдтер барысында қоғамдық орында алкогольдік ішімдікті тұтынған  4 жасөспірімге хаттама толтырылып, он мың алты жүз бес теңге айыппұл салынса, түнгі уақытта заңды өкілдерінің ертіп жүруінсіз үй-жайдан тыс болған 56 жасөспірімнің ата-анасына әкімшілік хаттамалар толтырылып, ескертулер берілген. Ата-ананың тәрбиелеу және оқыту жөніндегі міндеттерін орындамағаны үшін, сондай-ақ 8 ата-ана жауапқа тартылып, әкімшілік іс аудандық сотқа жолданып, оларға 7 айлық есептік көрсеткіш мөлшерінде айыппұл салынған.
Күні: 29.11.2016, 282 рет оқылды
А.Оразбаева атындағы жалпы білім беретін негізгі мектепте Тұңғыш Президент күніне орай «Елбасы – кемеңгер көшбасшы» атты іс-шара оздырылды. Аталмыш мектеп директорының тәрбие ісі жөніндегі орынбасары Жанар Мұхтарованың ұйымдастыруымен өткен шараға аудандағы қоғамдық кеңестің төрағасы Бекет Әліпқалиев, ұстаздар мен 8-9 сынып оқушылары қатысты. Басқосу барысында Елбасымыз Н.Ә.Назарбаевтың еңбек жолы туралы слайд, сондай-ақ Ресей жазушысы Сергей Плехановтың Қазақстан Президентінің өмірін арқау еткен «Не шелковый путь» атты кітабы туралы бейнебаян көрсетілді. Ұлт Көшбасшысы жайлы жазылған кітаптар көрмесін кітапханашы Рита Қасмұханова таныстырып өтті. Мектеп ұстаздары Жантөре Рамазанов, Ақмарал Ахтарова және оқушылар Елбасының жуырда жарыққа шыққан «Ұлы дала ұлағаттары» атты еңбегі жайлы өз ойларын ортаға салып, оның кейбір тарауларына тоқталып өтті. Шара соңында сөз алған ардагер Бекет Әліпқалиев Елбасының тәуелсіз мемлекеттің негізін қалаудағы ерен еңбегін, оның саясаттағы сарабдал жолын атап өтсе, мектеп директоры Маркс Нуфтығалиев оқушыларды Отанын сүйетін, Елбасын құрметтейтін патриот болуға шақырды. Д.ЗЕННАТ
Ән-жырымның арқауы – Тәуелсіздік
Күні: 28.11.2016, 402 рет оқылды
Аудандық мәдениет үйінде Тәуелсіздіктің 25 жылдығына орай аудандық білім беру бөлімі, халыққа қызмет көрсету орталығы, «Шұғыла» қоғамдық-саяси газетінің редакциясы, орталықтандырылған кітапхана және саз мектебі ұжымдары «Ән жырымның арқауы – Тәуелсіздік» атты концерт өткізді. Мәдени шарада алдымен қазақ елінің тәуелсіздік жолындағы қиын-қыстау кезеңдерінен бейнесюжет көрсетілді. Содан соң сахна шымылдығын саз мектебінің ұстазы Раушан Шаканаева Динаның «Науай» және саз мектебінен құралған ансамбль Н.Бекеновтың «Шабыс» күйін күмбірлетіп көрермендердің зор ықыласына бөленді. Содан соң Асылан Боранбаев, Ақжол Азаматов  «Батырлар ұраны» әнін, Айшат Хамзина «Халқым-ай», Ақтоты Ешматова «Ақерке», аудандық орталықтандырылған кітапхана қызметкері Елдос Темірғалиев «Көк тудың желбірегені», халық әні «Әриайдай» әндерін орындап көпшіліктің көңілінен шықты.  Мың бұрала майысқан саз мектебі және халыққа қызмет көрсету орталығының қыздары «Тәуелсіздікке тарту» атты билерін ұсынды. Әрмен қарай Гүларман Шурина Шопеннің шығармасы «Ноктюрн» және Жәнібек аудандық «Шұғыла» қоғамдық-саяси газетінің фототілшісі Арайлым Кесекова көркемсөз оқып, тәуелсіздікке жыр да  арнады. Мерекелік көңіл-күй сыйлаған концерттік бағдарлама хордың орындауында «Желтоқсан желі», «Қазақстан қыран – дала» әнімен өз мәресіне жетті.
Ауданда ауыл шаруашылығы дамуда
Күні: 28.11.2016, 1 094 рет оқылды
Ауданда ауыл шаруашылығы қызметкерлерінің күні кең көлемде атап өтілді. Алдымен, аудан орталығында орналасқан Аграршылар үйінің ашылу салтанаты оздырылды. Жиында аудан әкімі Наурызбай Қарағойшин құттықтау сөз сөйлеп, аудандық ардагерлер кеңесінің төрағасы Амангелді Уәлиевпен бірге лента қию рәсімін өткізді. Мұнан соң шараға жиналған жұртшылық пайдалануға берілген ғимараттың ішін аралады. Сол күні орталық алаңда ауыл шаруашылық өнімдерінің жәрмеңкесі оздырылды. Жергілікті кәсіпкерлер мен әр ауылдық округтен келген тұрғындар сауда сөрелеріне ірі қара мал еті, май, ірімшік, сүт, құрт және көкөністерді шығарды. Бұл ретте тұтынушылардың ет пен мал өнімдеріне деген сұраныстарының жоғары екендігі байқалды. Ауыл шаруашылығы қызметкерлерінің мерекесі аудандық мәдениет үйінде өткен салтанатты жиынмен қорытындыланды. Онда аудан әкімі Наурызбай Қарағойшин жиналған жұртшылықты аталмыш мерекемен құттықтап: -Ауыл тұрғындарының тіршілігі мен өмірі ауыл шаруашылығы саласымен тығыз байланысты. Мемлекет тарапынан көрсетіліп жатқан ауқымды қолдауды сезінген аудан шаруашылықтарының қажырлы еңбектерінің нәтижесінде жыл санап олардың иелігіндегі мал басы артып, тиісінше мал өнімдерінің көлемі де еселей түсті. Жылдан жылға мемлекеттік және салалық бағдарламаларға қатысушы шаруашылықтардың саны артып келеді. Мерекені аудан шаруашылықтары жақсы көрсеткіштермен қарсы алуда. Ауыл шаруашылығын одан әрі дамыту — біздің алдағы міндетіміз. Баршаңызды осы мерекемен құттықтай отырып, дендеріңізге саулық, отбасыларыңа амандық, қызметтеріңізге толайым табыс тілеймін! – деді. Аудан басшысы ауыл шаруашылығы саласында табысты еңбек етіп жүрген бірқатар азаматтарды марапаттады. Шараның соңы аудандық мәдениет үйі көркемөнерпаздарының мерекелік концертіне ұласты. Д.ЗЕННАТ
Нұротандықтар бас қосқан семинар
Күні: 24.11.2016, 483 рет оқылды
Аудан әкімдігінде «Нұр Отан» партиясының Жәнібек, Бөкей Ордасы және Қазталов аудандық филиалдары бастауыш партия ұйымдарының төрағаларына және аудандық мәслихаттың фракция мүшелеріне арналған семинар оздырылды. Оған «Нұр Отан» партиясы Батыс Қазақстан облыстық филиалы төрағасының бірінші орынбасары Серік Сүлеймен және Жәнібек ауданының әкімі, «Нұр Отан» партиясы аудандық филиалының төрағасы Наурызбай Қарағойшин қатысты. -Үстіміздегі жылы «Нұр Отан» партиясының Саяси менеджмент мектебі «Бастауыш партия ұйымының жұмысын жетілдіру мәселелері және келешегі», «Қалалық және аудандық мәслихаттарындағы партия фракциясының қызметі» тақырыбымен оқытуды бастады. Осыған орай бүгін үш аудандағы партия белсенділерінің қатысуымен аумақтық семинар ұйымдастырылып отыр, — деді жиынды ашқан Жәнібек ауданының басшысы Н.Қарағойшин. Басқосуда сөз алған «Нұр Отан» партиясы БҚО филиалы төрағасының бірінші орынбасары С.Сүлеймен халықтың қолдауына ие көшбасшы партияның жұмысы бұдан былай да алға баса беретіндігін айта келіп, осындай семинарлардың тәжірибе алмасуға зор мүмкіндік екенін жеткізді. Мұнан соң Саяси менеджмент мектебінің Батыс Қазақстан облысы бойынша ректорлары – БҚО ішкі саясат басқармасы басшысының орынбасары Дархан Қадыралиев пен облыстық мәслихат депутаты Салтанат Тұманбаева семинарға қатысушылармен тренинг өткізді. Тренинг барысында «Ішкі партиялық пікірталас: «Нұр Отан» партиясы. Оң және теріс белгілері», «Нұротандықтың портреті» атты рөлдік ойындар оздырылып, үш ауданнан жиналған БПҰ төрағалары мен мәслихаттағы фракция мүшелері өзара пікір алмасты. Басқосу соңында семинар-тренингке қатысушыларға сертификаттар табыс етілді. Д.ЗЕННАТ
Жастармен өткен дөңгелек үстел
Күні: 24.11.2016, 238 рет оқылды
Жәнібек ауданындағы Борсы ауылында ел Тәуелсіздінің 25 жылдық мерейтойына арналып, аталған округ жастарымен дөңгелек үстел оздырылды. Шараға «Нұр Отан» партиясы Жәнібек аудандық филиалы төрағасының бірінші орынбасары Асхат Молдағалиев қатысып, Тәуелсіздіктің ел-жұртқа, соның ішінде жастарға сыйлаған құндылығы, мәні мен маңызы жайында жан-жақты әңгімелеп берді. Жиын барысында ауыл жастары Тәуелсіздік туралы ой толғап, оның тұғырлы, баянды болуы хақында пікірлерін ортаға салды. Шара соңында жастардың қатысымен ауылдық мәдениет үйінде «Туған жер-тал бесігім» атты ән кеші өтті. Н.Жапақов Сурет интернеттен алынды.
Күні: 23.11.2016, 352 рет оқылды
Ауданда еліміздің тұғырлы мерекесіне байланысты «25 жұлдызды күн» шаралар тізбесі бастау алған болатын. Осыған байланысты жәнібектік жастар орталық алаңға жиналып, «Мен елімді сүйемін!» тақырыбымен флешмоб ұйымдастырды. Шараға қолдарына жалауша ұстаған 60-тан аса егемен еліміздің жас өрендері қатысты. Флешмоб соңында қатысушылар көк байрағымызбен суретке түсіп, мемлекетемізді төл мерекесімен құттықтады. Д.ЗЕННАТ
Оқырмандар ортасында оздырылған жүздесу
Күні: 23.11.2016, 268 рет оқылды
Жуырда облыстық «Орал өңірі» газеті бас редакторының орынбасары Сырымбек Тұяқов Жәнібек ауданының Тау, Ұзынкөл және Күйгенкөл ауылдарындағы оқырмандармен жүздесті. Оқырман қауыммен болған кездесуде ол «Орал өңірі» және «Приуралье» газеттерінің мерейтойы қарсаңында оқырмандардың саны көбейе түсетініне сенім білдіріп, облыстық қос басылым мен 12 аудандық газетке қамқор болып отырған «Жайық Пресс» ЖШС-нің ғасырлық датаға байланысты алдағы уақытта бірқатар іс-шараларды қолға алатынына тоқталып, алдағы жылы оқырмандарды қандай мақалаларды қызықтыратынын білгісі келетінін,  сондай-ақ  сырт көзге байқалатын кемшін тұстарды да ашық айтуға, пікірлесуге шақырды. Кездесуде Тау ауылында тұратын Төлебай Әзберген ақсақал  облыстық басылымның жылдан-жылға тартымды болып шығып келе жатқанын, түрлі тақырыптардағы мақалалардың ылғи да жазылатынын, соның ішінде ауыл өмірінің мәселелері  ұдайы қамтылатынын сөзіне сүйеніш ете отырып: —  Кеңес үкіметі кезінде балаларға дін тақырыбында ештеңе айта алмадық. Енді сол олқылықтың орнын толтыратындай  газетте жастарға дінді үйрету жағы көбірек жазылса деген ұсыныс айтамын,-десе, осы ауылдағы мектептің мұғалімі Асыл Құлмырзина  газет бетінде облысқа белгілі адамдардың елеулі еңбектері жөнінде жастарға үлгі болатындай үзінділер жиі жазылса және қазіргі заманға сай кәсіпкерліктің қыр-сырын үйрету мақсатында «Бизнес сабақтары» іспеттес айдар ашылса деген пікірін білдірді. Ал Ұзынкөл мектебінің мұғалімі Нұрлан Кәрімғалиев бір ғасырға жуық тарихы бар облыстың басты басылымында  мемлекеттік тілдің мәртебесін көтеру, елдің өткен тарихын қаузайтын материалдардың жиі жарық көретінін ризашылықпен айтты.  –  Ауыл адамдарына қиыншылық тудырып отырғаны  басылым бағасының жылдан-жылға қымбаттауы. Мұның өзі табысы аз, жұмыссыздардың газетке жазылуда кедергісін тигізіп отыр. Бұл жағдай оңтайлы шешілсе дейміз,-деді ол өз сөзінде. Емін-еркін, ашық-жарқын өткен кездесу барысында, сондай-ақ Ұзынкөл ауылындағы пошта байланысы мекемесінің қызметкері Орынғаным Ғаниева, ауыл мұғалімдері Сансызбай Қауенов, Алтын Досқалиева облыстық басылымда денсаулық, медиация мәселелері және  өлеңмен жазылған көркем шығармалар  жиірек жарияланса екен деген тілектерін білдірсе, Күйгенкөл ауылындағы зейнеткер-ұстаз Жұпар Хамзина газеттегі «Ғибратты айдар» бетін жетілдіріп, басылымда отбасы тәрбиесі, ене мен келіннің арасындағы қарым-қатынас туралы кеңінен жазылған дүниелер қамтылғанын жөн көретінін жеткізді. Үш ауылда оздырылған кездесулерге ауылдық округ әкімдері Алтай Бақтығалиев, Әлия Оспанова және аудандық ішкі саясат, мәдениет, тілдерді дамыту, дене шынықтыру және спорт бөлімдерінің басшылары Жанар Қошанова мен Айдынғали Есенғалиев қатысып, облыстық «Орал өңірі», аудандық «Шұғыла» газеттеріне келер жылы ауылдағы оқырмандардың көптеп жазылатынына сенімді екендіктерін білдірді.
БҚО, Орал қаласы, Мұхит көшесі, 57/1
Copyright © 2015 Шұғыла
Ақпаратты көшіргенде немесе дәйектеме келтiргенде «shugula.kz» порталына сiлтеме жасауыңыз міндетті